Pormal na nagpuon an serbisyong meteorological asin astronomical sa Pilipinas kan 1865 kan nailunsar an Observatorio Meteorológico de Manila sa Padre Faura St., Manila kan si Francisco Colina, sarong hoben na Jesuitang iskolar asin propesor kan Ateneo Municipal de Manila nagpuon nin sistematikong obserbasyon asin pagrekord kan tala kan panahon duwa sagkud tolong beses sa sarong aldaw. Si Jaime Nonell, saro pang Jesuitang iskolar, nagsurat nin halipot na treatise sa mga obserbasyon na ini, asin pig-imprenta sa Diario de Manila. An treatise nakakua kan atensyon kan mga negosyante sa Manila asin sinda nag-request ki Fr. Juan Vidal, SJ, Jesuitang Direktor tanganing magkaigwa nin regular na obserbasyon para makataong abiso sa publiko manungod sa mga paabuton na bagyo. An mga negosyante nagbayad para sa pagbakal asin pagkaigwa kan instrumentong inaapod na Universal Meteorograph (imbensyon kan saro pang Jesuita na si Fr. Angelo Seechi, SJ kan Vatican Observatory sa Roma) na dakulang tabang sa pag-obserbar kan panahon sa aldaw asin banggi.